Timo Soinin (sin) johtama ulkoministeriö järjesti eduskunnan jättäneelle Hanna Mäntylälle (sin) korkean viran Euroopan neuvoston sihteeristöstä. Mäntylän palkan maksaa Suomen valtio.

Hanna Mäntylä on Timo Soinin luotettu. JARNO KUUSINEN/AOP

Ulkoministeriö tiedotti viime vuoden kesäkuussa kansanedustajan ja entisen sosiaali- ja terveysministerin Hanna Mäntylän, 43, siirtyvän erityisneuvonantajaksi Euroopan neuvoston sihteeristöön Strasbourgiin. Mäntylä aloitti tehtävässään heinäkuussa 2017.

Ulkoministeriön mukaan Mäntylä toimii Euroopan neuvostossa demokratiapääjohtajan alaisuudessa ja informoi työstään norjalaista pääsihteeriä Thorbjørn Jaglandia. Jagland on Norjan entinen ulkoministeri.

- Kyseessä on erityisneuvonantajan (Special Advisor) tehtävä, jossa tehtäväalueena on radikalisaation estäminen painottuen nuorisokysymyksiin sekä syrjinnän ja syrjäytymisen ehkäisemiseen, ministeriö kertoi Mäntylän nimitystä koskevassa tiedotteessaan.

Mäntylä pyysi eduskunnalta vapautusta 21. kesäkuuta 2017. KUVAKAAPPAUS

Mäntylä kertoi Iltalehdelle kuulleensa tehtävästä kevättalvella ja ilmoittaneensa välittömästi kiinnostuksestaan. Mäntylä kertoi Iltalehdelle keskustelleensa asiasta " muun muassa ulkoministeri Timo Soinin kanssa " .

Jagland pyysi Mäntylää tehtävään 1. kesäkuuta 2017. Mäntylä oli tuolloin vielä perussuomalaisten toinen varapuheenjohtaja.

- Suomeksi sanottuna se on monipuolista käytännön työtä radikalisoitumista vastaan. Hyviä käytäntöjä jaetaan eri jäsenmaiden kesken, Mäntylä kuvaili uutta tehtäväänsä Iltalehdelle 21. kesäkuuta, kahdeksan päivää perussuomalaisten jakautumisen jälkeen.

Mäntylä oli yksi niistä perussuomalaisten eduskuntaryhmän entisistä jäsenistä, jotka lähtivät Soinin ja kumppaneiden matkaan, ja perustivat uuden eduskuntaryhmän (nykyään siniset).

Ilmiselvästi poliittinen virkanimitys

Mäntylän nimitys Euroopan neuvostoon herätti ihmetystä, sillä Soini lupasi ulkoministerin salkun saatuaan, ettei perussuomalaiset aio tehdä poliittisia virkanimityksiä.

- Perussuomalaiset lähtevät siitä, että pätevimmät henkilöt valitaan virkoihin, eivät siitä, mikä on hakijan, virkamiehen tai -naisen puoluekanta, Soini linjasi Turun puoluekokouksessa elokuussa 2015.

Mäntylän palkanmaksusta vastaa sisäministeriön alaisen Pelastusopiston yhteydessä toimiva Kriisinhallintakeskus. KUVAKAAPPAUS/CMC

Mäntylän nimityksessä on kyse niin sanotusta sekondeerauksesta, mikä tarkoittaa sitä, että lähettäjä (Suomi) maksaa Mäntylän palkan, mutta hänen toiminnallinen työnantajansa on vastaanottaja (Euroopan neuvosto).

Mäntylän palkanmaksusta vastaa sisäministeriön alaisen Pelastusopiston yhteydessä toimiva Kriisinhallintakeskus, joka vastaa kansainvälisiin siviilikriisinhallintatehtäviin lähetettävien suomalaisasiantuntijoiden rekrytoinnista ja koulutuksesta.

Kriisinhallintakeskuksen johtajan Juho Särkilän mukaan kansainvälisiin siviilikriisinhallintatehtäviin ei pääsääntöisesti lähetetä poliitikkoja, vaan virkamiehiä tai oman erityisalansa asiantuntijoita.

- Ylivoimaisesti suurin ammattiryhmä on poliisit. Sitten on rajavartijoita, syyttäjiä, tuomareita ja ihmisoikeusasiantuntijoita. Mäntylä on pätevöitymiseltään ja taustaltaan hiukan epätavanomainen, Särkilä muotoilee.

Tampereen yliopiston valtio-opin professori Ilkka Ruostetsaari sanoo saman asian suorempaan.

- Kyseessä on ilmiselvästi poliittinen virkanimitys.

Soinin luotettu

Särkilä ei ole tietoinen Mäntylän nimityksen taustoista.

- En tiedä asiasta muuta kuin sen, että pääsihteeri halusi hänet sinne (Euroopan neuvostoon).

- Olemme vähän niin kuin maavoimien tai merivoimien esikunta puolustusvoimien puolella, joka lähettää rauhanturvaajia tehtäviin. Kun meille tulee toimeksianto, niin me toteutamme sen, Särkilä sanoo.

Jagland on vieraillut Suomessa lukuisia kertoja Norjan ulkoministerinä ja Euroopan neuvoston pääsihteerinä.

Soini ja Jagland ovat tavanneet tällä hallituskaudella virallisissa merkeissä ainakin syyskuussa 2015 Helsingissä ja joulukuussa 2017 Strasbourgissa.

Soini ja Mäntylä halasivat pitkään elokuussa 2016, kun Mäntylä ilmoitti eroavansa sosiaali- ja terveysministerin tehtävästä henkilökohtaisten perhesyiden takia. JARNO KUUSINEN/AOP

Mäntylä on Soinin luotettu. Mäntylä nousi eduskuntaan vuonna 2011 ja toimi Sipilän hallituksen sosiaali- ja terveysministerinä 15 kuukautta. Mäntylä erosi ministerin tehtävistä henkilökohtaisiin perhesyihin vedoten elokuussa 2016.

- Eräs läheiseni sairastui viime keväänä ja kyseessä on sairaus, joka ei parane. Se pysäytti miettimään omia elämänarvojani ja sitä, millainen omainen haluan olla. Lisäksi olen yksinhuoltaja ja haluan antaa enemmän aikaa lapsilleni, Mäntylä perusteli eroaan.

Eronsa jälkeen Mäntylä jatkoi sosiaalityön opintojaan Lapin yliopistossa ja valmistui yhteiskuntatieteiden kandidaatiksi huhtikuussa 2017, vain reilu kuukausi ennen kuin häntä pyydettiin Euroopan neuvostoon. Mäntylällä on perushoitajan tutkinto vuodelta 1995.

Mäntylällä ei ollut ministerinä toimiessaan korkeakoulututkintoa. KUVAKAAPPAUS ELOKUULTA 2016

Lapin yliopiston mukaan Mäntylä valmistui yhteiskuntatieteiden kandidaatiksi 20. huhtikuuta 2017. KUVAKAAPPAUS KESÄKUULTA 2017

Mäntylä parhaiten palkattu

Mäntylän palkka Euroopan neuvostossa on vajaat 8 000 euroa kuukaudessa. Lisäksi hänelle maksetaan verotonta olosuhdekorvausta 120 euroa päivältä, eli 3 600 euroa kuukaudessa.

Kriisinhallintakeskuksen mukaan Suomella on siviilikriisinhallinnan sihteeristötehtävissä 14 henkilöä. Mäntylä on heistä parhaiten palkattu. Kaikki suomalaiset toimivat virallisesti erityisasiantuntijoina, mutta he ovat sijoittuneet vastaanottavassa organisaatiossa eri tehtäviin organisaatioiden eri tasoilla.

Mäntylän lisäksi Euroopan ulkosuhdehallinnon (EUH) kriisinhallinta- ja suunnitteluosaston (CMPD) strategisen tason neuvonantajan Antti Häikiön palkka on vaativuusluokan 7 mukainen, eli 7 981,59 euroa kuukaudessa.

Häikiö on sisäministeriön neuvotteleva virkamies, joka on luotsannut siviilikriisinhallinnan koulutusohjelmaa ministeriössä ja vastannut muun muassa Kosovoon lähetettyjen poliisien ja oikeusvirkamiesten arvioinnista ja koulutuksesta. Häikiö on toiminut myös rauhanturvaajana.

Kriisinhallintakeskus on määritellyt Mäntylän tehtävän vaativuusluokan ja sitä kautta palkan pääsihteeri Jaglandin lähettämässä valintakirjeessä kerrotun tehtävänkuvan perusteella.

Särkilän mukaan on hyvin harvinaista, että Suomesta lähetetty asiantuntija raportoi suoraan järjestön korkeimmalle virkamiehelle.

- Tehtävänkuvan perusteella arvioiden tämä on Euroopan neuvostossa merkittävin tehtävä, mihin meidän kautta on koskaan lähetetty. Se näkyy myös tehtävän vaativuusluokassa, Särkilä sanoo.

Särkilän mukaan Kriisinhallintakeskus ei ole toimintansa aikana sekondeerannut tätä korkeampaan tehtävään asiantuntijaa, jolla ei olisi esimiesvastuuta.

”Muodollisesti oikein”

Särkilän mukaan Kriisinhallintakeskus lähettää asiantuntijoita pääsääntöisesti kriisialueille ja haastaviin paikkoihin, kuten Afganistaniin, Afrikkaan, Irakiin tai Kosovoon. Näihin tehtäviin liittyy Särkilän mukaan huomattavan paljon valmistavaa koulutusta.

- Sihteeristötehtävissä tai Euroopan neuvoston tehtävissä koulutus ja varustaminen on huomattavasti kevyempää, mutta koska ulkoministeriö on määritellyt myös nämä tehtävät kuuluvaksi siviilikriisinhallinnan alaan, ne on katsottu yhdeksi operatiivisen toiminnan vastuualueeksi, Särkilä sanoo.

Perussuomalaisten entisen puheenjohtajan Timo Soinin ja perussuomalaisten entisen varapuheenjohtajan Hanna Mäntylän välit ovat lämpimät. Kuva vuodelta 2011. ILKKA LAITINEN/AL

Särkilän mukaan Mäntylän nimitys on poikkeuksellinen, mutta hoidettu muodollisesti oikein.

- Meillä on Euroopan neuvoston pääsihteerin valintakirje, jossa hänet (Mäntylä) mainitaan, Särkilä sanoo.

- Valintakirjeessä ei ole mitään epäselvää, mutta kaikilla ministeriön tasoilla pyritään yleisesti siihen, että tällaiset tehtävät olisivat avoimesti haettavissa. Tämä ei ollut.

Ministeriö vaikenee

Ulkoministeriön poliittisen osaston apulaisosastopäällikkö Timo Kantola ei ollut tiistaina juttutuulella, kun Iltalehti kysyi häneltä ulkoministeri Soinin roolista Mäntylän nimityksessä.

- En rupea avaamaan tätä, Kantola tiuskahti oltuaan ensin useamman sekunnin hiljaa.

- Kansainvälinen järjestö tekee aina ratkaisun, kuka valitaan tehtävään, Kantola sanoi.

Useista yrityksistä huolimatta Kantola ei suostunut kommentoimaan Soinin roolia Mäntylän nimityksessä.

Ulkoministeriö on kertonut Mäntylän tehtävän liittyvän Suomen puheenjohtajakauteen Euroopan neuvoston ministerikomiteassa. Puheenjohtajakausi alkaa marraskuussa 2018 ja päättyy toukokuussa 2019.

Mäntylän nimitys on voimassa heinäkuuhun 2018.

- Kaikki sekondeerauksemme perustuvat virkatietä tulleeseen valintakirjeeseen tai jatkonimityspyyntöön. Toistaiseksi emme ole saaneet toimeksiantoa jatkaa Mäntylän palvelussuhdetta, Särkilä sanoo.